In nomine Patris et Filii et Spiritus sancti. Notum sit tam posteris quam presentibus, qualiter ego Rotbertus Extensus de Kadiniaco, migraturus de hoc seculo, cum vellem hereditare in futuro, mansum unum quem habebam apud Cultillis dictum Nemus, cum cursu ipsius nemoris per totum, et alterum mansum apud Boseronem, cum omni alodio et appenditiis suis, et cunctis que ibidem possidebam, legitima traditione transfundo in potestatem beati Marcelli Cabilonensis, pro salute anime mee quam ei dedico, quando habitum monasticum in monasterium predicti martiris sumo. Et hoc facio laudantibus heredibus meis Humberto filio meo, et Hugone genero meo, filie videlicet mee sponso, cum Johanne presbitero, sub presentia harum probabilium personarum, Falconis militis de Region villa, Rotberti de Cristolio, Arlebaldi ac Rotberti fratris sui de Cadiniaco, cum aliis pluribus. Anno incarnacionis Domini millesimo XCI, indictione XIIII. Regnante super francos Philippo.